Diari Oficial de la Generalitat Valenciana


Sumari del DOGV 4429, del 30-01-2003 (2003/1011)

DECRET 3/2003, de 21 de gener, del Consell de la Generalitat, pel qual es crea el Fons de Garantia de Pensions per Aliments de la Generalitat.
----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/01/21/3/dof/vci/html**

### Dades del document

Número de DOGV
:   4429

Data del DOGV
:   30-01-2003

Secció del DOGV
:   I. DISPOSICIONS GENERALS

Número del document
:   2003/1011


Data del document
:   21-01-2003

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * prestació familiar
    * obligació d'aliments
    * assegurança
    * família
    * legislació

DECRET 3/2003, de 21 de gener, del Consell de la Generalitat, pel qual es crea el Fons de Garantia de Pensions per Aliments de la Generalitat. [2003/X1011]
  
L'article 31.24 de l'Estatut d'Autonomia de la Comunitat Valenciana conferix a la Generalitat competència exclusiva en matèria d'assistència social.
  
En funció d'esta facultat, el present decret crea el Fons de Garantia de Pensions per Aliments, la finalitat del qual és atendre la situació de necessitat econòmica produïda en cas d'impagament de la pensió d'aliments determinada pel jutge per mitjà d'interlocutòria de mesures provisionals, aprovació del conveni regulador, o sentència ?ferma o no- dictada en processos de nul·litat, separació o divorci.
  
Es considera situació de necessitat familiar a este respecte que els perjudicats per la falta de pagament no disposen d'un altre mitjà de subsistència o que este siga de quantia insuficient.
  
Donats estos casos, els perjudicats seran beneficiaris de la possibilitat d'accedir a una bestreta d'una entitat financera, sense una altra garantia, per import màxim equivalent a la pensió determinada pel jutge, impagada i reclamada la seua execució en via judicial.
  
En virtut d'això, d'acord amb l'article 22 de la Llei 5/1983, de Govern Valencià, a proposta del conseller d'Economia, Hisenda i Ocupació, i després de la deliberació del Consell de la Generalitat, en la reunió del dia 21 de gener de 2003,
  
DECRETE
  
Article 1. Objecte
  
1. L'objecte del present decret és la creació del Fons de Garantia de Pensions per Aliments de la Generalitat.
  
2. Este Fons té com a finalitat garantir als fills la percepció d'aquelles quantitats que, en concepte de pensió per aliments, haja reconegut en el seu favor una resolució judicial en processos matrimonials de nul·litat, separació o divorci, o de trencament de la convivència familiar, en cas d'incompliment de l'obligació de pagament de les dites quantitats pel progenitor obligat a això, i siguen reclamades en via judicial.
  
3. En els termes previstos per este decret, els afectats disposaran de la possibilitat d'accedir a una bestreta d'una entitat financera col·laboradora de la Generalitat per import màxim equivalent a la pensió determinada pel jutge, impagada i reclamada la seua execució en via judicial, mentre no es produïsca l'acabament judicial a l'execució forçosa de l'impagament.
  
Article 2. Beneficiaris
  
1. Podran ser beneficiaris del Fons, en els termes i les condicions previstos en este decret, els fills, empadronats a la Comunitat Valenciana almenys un any abans de la data de sol·licitud, de matrimonis o unions de fet als quals una resolució judicial, emanada dels òrgans jurisdiccionals de la Comunitat Valenciana, haja reconegut el dret a rebre una pensió per aliments, en els termes i les condicions previstos en este decret.
  
2. Podran sol·licitar la inclusió de beneficiaris en el Fons:
  
a) Els fills majors d'edat.
  
b) Els progenitors o tutors al càrrec dels quals estiguen els menors d'edat o majors incapacitats, conforme a la resolució judicial que declare el seu dret a percebre una pensió per aliments o, si és el cas, a una resolució judicial posterior que ratifique o modifique l'anterior.
  
Article 3. Requisits per a accedir al Fons
  
Per a accedir al Fons és necessari reunir simultàniament i acreditar a bastament els requisits següents:
  
a) Tindre el dret a la percepció d'una pensió per aliments, reconeguda en una resolució judicial susceptible d'execució, encara que siga provisional.
  
b) Haver sigut admesa pel jutge l'execució forçosa de la resolució judicial corresponent per impagament de pensió alimentària.
  
c) Que la unitat familiar a la qual pertanga el beneficiari manque de mitjans de subsistència o estos siguen insuficients. Als efectes d'este decret, es consideraran insuficients els ingressos que, per tots els conceptes, no superen la suma dels mínims personals i familiars que, per cada anualitat, establixen les normes reguladores de l'IRPF corresponents als beneficiaris i, si és cas, el progenitor al càrrec del qual es troben.
  
Article 4. Presentació, tramitació i resolució de sol·licituds
  
1. Les sol·licituds per a accedir al Fons junt amb la documentació acreditativa del compliment dels requisits es dirigiran als delegats territorials del Govern Valencià, els quals les examinaran i, si és el cas, les estimaran per mitjà de resolució motivada.
  
2. En cas d'estimació la resolució determinarà el o els beneficiaris, la quantitat a percebre reconeguda per la Generalitat com a bestreta de les entitats financeres col·laboradores de la Generalitat a què podrà dirigir-se el o els beneficiaris.
  
3. El beneficiari o les persones de qui este depenga, podran presentar sol·licituds successives davant de nous impagaments del progenitor obligat a això. Cada nova sol·licitud, que haurà de reunir els requisits previstos en l'article anterior, donarà lloc a una resolució específica, que acceptarà o denegarà aquella, o, si és el cas, l'ampliació de la resolució inicial.
  
Article 5. Drets del beneficiari
  
Reconegut per la Generalitat l'accés al Fons, el beneficiari podrà dirigir-se a una de les entitats financeres col·laboradores de la Generalitat amb què s'haja subscrit el corresponent acord i presentarà la resolució corresponent que serà títol suficient per a, en funció d'esta, obtindre una bestreta equivalent a la quantitat que s'hi establisca.
  
Article 6. Obligacions del beneficiari
  
1. Reconegut per la Generalitat l'accés al Fons, el beneficiari està obligat a:
  
a) Comunicar immediatament als delegats territorials del Govern Valencià qualsevol tràmit o decisió produïda en el procés judicial del qual siga causa, directament o indirectament, el reconeixement del benefici i que afecte o puga afectar la pensió alimentària acordada.
  
b) Realitzar totes les accions que siguen necessàries en via judicial per a aconseguir el cobrament de les quantitats reclamades per impagament de la pensió per aliments i reconegudes per la Generalitat en el marc del Fons.
  
c) Comunicar immediatament als delegats territorials del Govern Valencià qualsevol variació en la situació que va ser origen de la seua inclusió en el Fons, en especial, el pagament, judicial o extrajudicial, per l'obligat a això de les quantitats degudes, a fi de reembossar al Fons en el termini màxim d'un mes les quantitats cobrades.
  
d) Complir totes les condicions que reculla la resolució o resolucions acceptant la seua entrada en el Fons o ampliant-ne les quantitats a percebre.
  
e) Complir qualsevol requeriment de dades o documentació realitzada per l'administració de la Generalitat.
  
f) Restituir les quantitats indegudament reconegudes pel Fons i anticipades per les entitats financeres.
  
g) Autoritzar expressament la Generalitat a incorporar les seues dades al corresponent fitxer de dades de caràcter personal i a demanar totes les dades que resulten necessàries per a la comprovació i el seguiment de la situació de necessitat econòmica familiar davant altres administracions públiques.
  
2. L'incompliment de qualsevol de les condicions establides en les resolucions o del que establix este decret podrà donar lloc, amb audiència prèvia de l'interessat, a una resolució que determine el final de les prestacions del Fons amb les conseqüències següents:
  
a) Tornar les quantitats reconegudes pel Fons i anticipades per les entitats financeres.
  
b) Pagar les quantitats subvencionades pels interessos bancaris generats fins a la devolució d'estes, des del moment en què s'haja produït l'incompliment.
  
c) Pagar interessos de demora de les quantitats subvencionades, de conformitat amb el que disposa la Llei d'Hisenda Pública de la Generalitat Valenciana.
  
d) Perdre el dret reconegut per la Generalitat en altres resolucions a percebre quantitats distintes a càrrec del Fons.
  
e) No ser admeses per la Generalitat futures sol·licituds per a entrar en el Fons.
  
Article 7. Atribucions de la Generalitat
  
En el marc d'este decret, correspon a la Generalitat:
  
a) Requerir dels beneficiaris, amb caràcter periòdic o no, aquelles dades i documentació que estime oportunes a fi de verificar el compliment de les seues obligacions. Realitzar visites o citar als beneficiaris per a entrevistes.
  
b) Realitzar d'ofici les comprovacions que siguen procedents, directament o per mitjà de sol·licitud de dades a l'administració de Justícia, Seguretat Social, Administració Tributària, ajuntaments i aquelles Administracions i entitats que necessite per a assegurar l'adequada destinació de les quantitats del Fons.
  
c) Establir les condicions que siguen procedents en les resolucions de les sol·licituds, així com resoldre, si és el cas, la devolució al Fons de quantitats indegudament percebudes o no reintegrades quan pertoque, en els termes previstos en este decret, inclosa l'eixida del Fons.
  
Article 8. Obligacions de la Generalitat
  
En el marc d'este decret, la Generalitat s'obliga a:
  
a) Resoldre amb celeritat les sol·licituds d'entrada en el Fons, així com qualsevol variació de circumstàncies que es produïsca.
  
b) Facilitar als beneficiaris, per mitjà de bestreta d'una entitat financera col·laboradora de la Generalitat, les quantitats que el Fons els haja reconegut.
  
c) Assumir, a la seua costa, els interessos bancaris que generen estes quantitats, llevat que es produïsca algun incompliment per part del beneficiari de les seues obligacions.
  
d) Assumir, a la seua costa, la falta de cobrança de part o de la totalitat de les quantitats degudes pel progenitor obligat, en aquells casos en què la Generalitat considere que el beneficiari ha portat a terme totes les accions necessàries en via judicial per a aconseguir el cobrament de les quantitats reclamades sense èxit.
  
En tot cas, els delegats territorials del Govern Valencià hauran de declarar esta situació per mitjà de resolució expressa i motivada.
  
Article 9. Acabament de les prestacions del Fons
  
1. Donarà lloc a l'acabament de les prestacions del Fons, en tot cas per mitjà de resolució expressa i motivada:
  
a) La devolució pel beneficiari a les entitats financeres de les quantitats rebudes del Fons, una vegada cobrades, judicialment o extrajudicialment, del progenitor obligat al pagament.
  
b) L'assumpció per la Generalitat de la impossibilitat del beneficiari de cobrar les quantitats degudes pel progenitor obligat al pagament, conforme al que establix l'article 8.d).
  
2. D'acord amb el que preveu l'article 6.2, la comprovació per la Generalitat de qualsevol incompliment de les obligacions que corresponen al beneficiari, podrà donar lloc, en funció de les circumstàncies, a l'acabament de les prestacions del Fons.
  
DISPOSICIONS ADDICIONALS
  
Primera. Col·laboració amb els òrgans judicials
  
La Generalitat subscriurà, si és el cas, els convenis oportuns amb els òrgans competents del poder judicial, a fi de facilitar la col·laboració i comunicació en la matèria objecte d'este conveni.
  
Segona. Acords amb entitats financeres
  
La Generalitat subscriurà, si és el cas, els acords oportuns amb entitats financeres, a fi que estes anticipen als beneficiaris les quantitats que determine el Fons conforme a les resolucions que pertoquen.
  
DISPOSICIONS FINALS
  
Primera. Modificacions pressupostàries
  
S'autoritza la Conselleria d'Economia, Hisenda i Ocupació per a realitzar, en el termini de sis mesos després de l'entrada en vigor, les modificacions tècniques que siguen necessàries en l'estructura, el contingut i la distribució dels crèdits del pressupost de la Generalitat, per a la dotació del pressupost anual en els capítols 3 i 9 de la secció 19ª, per a les quantitats de subvenció dels interessos i de la provisió per fallits, corresponent al volum dels crèdits que puga aconseguir el Fons establit en el present decret.
  
Segona. Desplegament
  
S'autoritza el President de la Generalitat i el conseller d'Economia, Hisenda i Ocupació, per a dictar totes les disposicions que siguen necessàries que per a l'aplicació i el desplegament del present decret.
  
Tercera. Entrada en vigor
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 21 de gener de 2003
  
El president de la Generalitat,
  
JOSÉ LUIS OLIVAS MARTÍNEZ
  
El conseller d'Economia, Hisenda i Ocupació,


Còpia Permalink ELI